Tegelane, keda küll enim seostatakse aatomipommide pildumisega, USA president Harry Truman nimelt, on selle kõrval hakkama saanud ka ühe raju kirjapanekuga.  Nimelt kirjutas mees oma päevikus: "Saabub päev ja me ärkame, võtame taas südame rindu, õpetame oma lastele autunnet, tapame mõned sekspsühholoogid, paneme poisid meestest õpetajatega (mitte äpudega) keskkoolidesse, sulgeme kõik tüdrukute kombeõpetuskoolid, laseme maha kõik  efektiivsuseksperdid ja saame jälle Jumalale meelepäraseks rahvaks." Tõlge on minu tehtud, seega siis ehk natuke ligaloga, aga mõte vist tuli läbi. Kursiiv kah minu tekitatud.  Aasta siis oli 1934. Nii et mure meesõpetajate, õieti nende puudumise ja vähesuse pärast pole uus ega kohalik mure. Jätaks need Trumani teised röögatused kõrvale… nentides vaid niipalju, et mõni ime, kui presidendist peast hulle käske anti. Suht inimvaenulik tegelane, ausalt. Kuigi… kuigi seal võib mõndagi mõtet olla, aga ma siiski arvan, et  tapmise asemel aitaks mõne rahakraani kinnikeeramisest või sagedamini esitatavast küsimusest: aga mis sest tegelikult kasu on? Vabandust, juba kooliajal heideti mulle ette, et ma kipun kirjandites jumal teab kuhu kõrvale kalduma.  Minu kooliajal kurdeti sama. Mitte küll koolis endas, aga raadios, näiteks. Muidugi kurdeti ülepea meestepuuduse üle. Et poistel pole õigeid eeskujusid kodus, sest isad jätavad oma lapsed maha ega taha neist midagi teada. Ammugi koolis, kus nende üle roolivad naised. Oli isegi  sihuke tõdemus, et niimoodi kasvatavatest poistest saavad "naisestunud mehed". No ma olen siis ka naisestunud mees, mis parata. Ja olengi - mulle on sünnipäevaks kaks põlle kingitud ja ma polnud üldse solvunud, vat!  Nii et mõnevõrra keeruline on "mehed kooli tagasi" teemat nämmutada. Kõige hullem, et pole ju võrdlust. Koolipapad, meesõpetajad… eh, peaks "Wikmani poisid" üle lugema. Aga see oli ju ammu. Minu kooliajal, st 1977-88, tõepoolest, enamasti naised. Näppude peal võib mehed üles lugeda.  Füüsikaõpetaja, kehaline kasvatus. Kõik. Teistes ainetes - kirjandus, eesti keel, maateadus, vene keel, mehi vilkus… ülejäänud puha naiste käes.  No ja siis. Olemata ükskõik, kust nurga alt vaadates mingi võrdõiguslane, arvan ikka, et mu õpetajannad said hästi hakkama. Kuigi võibolla oleks tore olnud, kui meesõpetajaid olnuks rohkem. Ma ei teagi, mis täpselt. Küll aga ei saa tähele panemata jätta, et "meesõpetaja" on iseenesest veider sõna. Õpetaja - siin ma olen nüüd küll seksist ja ahistaja - ju peakski  meest tähendama, miks muidu see "õpetajanna"-sõna, millest võiks ju veel edasi arendada verinoore kohta "õpetajatar". Niisiis võiks järeldada, et olemuselt ja algselt on just mehed õpetamas enesestmõistetav ja et "õpetaja" nüüd mõtlemata kohe naisterahvaks järeldatakse, on vildakas.  Aga mis teha. Võib ainult püüda seletada, miks nii on läinud. Pole nagu sobilik… aga võibolla on ka, viidata niisugusele teosele nagu Martin van Creveld "Sõja tulevik". Tubli sõjaajaloolane pajatab seal loost, kuidas mingid  tegevusalad vähemainekaks muutuvad - siis, kui sinna tekib liiga palju naisi. Kuna naised on vähenõudlikumad, vähem ennast täis, siis lasevad nad eluala sissetulekud alla lüüa, mis aina soodustab meeste jalgalaskmist. Seega - mehi napib õpetamas, kuni õpetaja ei ole hästimakstud ja lugupeetud. Lihtne, lükake aga raha peale ja küll poisse tuleb õpetama, nii et robiseb. Lükkavad naised eest ära, asuvad ise asemele. Ja siis on kõik korras!  Tunnistan, et kujutlus tundub natuke ebaaus. Nagu oleks  õpetajannad süüdi, et seis on selline. Ja eriti ebaaus - kui oletada, et Afganistani sõja jm hädavajalike asjade kõrval äkki peaks õpetajate palgaks räha jätkuma - oleks äkki kõrvale lükata inimesed, kes on halval ajal koolis püsinud.  Või siis võib seletada, et ega kool saa väga ühiskonnast erineda. Nii nagu ülepea on meestepuudus - hukkuvad noorelt, lasevad jalga, käituvad naiselikult, nii oleks ju imelik oodata, et koolis järsku jagub. Neid mehi, kelle järgi ammu õhatud. No pole neid kuskilt võtta ju. Või  nad ei tule.  Ja kuidas meelitada, mina küll ei tea. Võibolla ei peakski meelitama. Vaid ehk ütlema, nagu igasugused ürgmehelikud organisatsioonid: oled sa üldse nii kõva, et meie punti tulla? Kätekõverdused, jooksud, muud testid…. Mehed on ju praalijad, edvistajad, võistlejad, olgu siis auhind või mitte. Pangu ennast proovile, oled sa piisavalt mees, et õpetajaks sobida? Engagez a vie autrement!